CELEX: E2017P0008
Language: da
Date: 2017-09-25 00:00:00
Title: Anmodning om en rådgivende udtalelse fra EFTA-Domstolen indgivet af Oslo tingrett den 25. september 2017 i sagen Henrik Kristoffersen mod Norges Skiforbund (Sag E-8/17)

25.1.2018   
            
            
               DA
            
            
               Den Europæiske Unions Tidende
            
            
               C 27/22
            
         Anmodning om en rådgivende udtalelse fra EFTA-Domstolen indgivet af Oslo tingrett den 25. september 2017 i sagen Henrik Kristoffersen mod Norges Skiforbund
   (Sag E-8/17)
   (2018/C 27/10)
   Oslo tingrett har ved skrivelse af 25. september 2017, som indgik til EFTA-Domstolens justitskontor den 25. september 2017, anmodet EFTA-Domstolen om en rådgivende udtalelse om nedenstående spørgsmål i sagen Henrik Kristoffersen mod Norges Skiforbund:
   
               1.
            
            
               Hvilke retlige kriterier skal navnlig tillægges vægt ved bedømmelsen af, om et nationalt sportsforbunds ordning med forudgående kontrol og godkendelse af individuelle sponsoraftaler af denne type — før rettighederne til en sådan mærkning overføres fra forbundet — skal anses for at udgøre en restriktion for idrætsudøverens frie udveksling af tjenesteydelser i henhold til EØS-aftalens artikel 36 eller direktiv 2006/123/EF (tjenesteydelsesdirektivet)?
               
                           a)
                        
                        
                           I hvilket omfang finder den restriktionstest, som Den Europæiske Unions Domstol har opstillet for så vidt angår de retlige rammer for sport, bl.a. i sag C-51/96, anvendelse? Giver tjenesteydelsesdirektivets artikel 16 eller andre bestemmelser i dette direktiv anledning til ændringer i restriktionstesten?
                        
                     
         
               2.
            
            
               Hvilke retlige kriterier skal navnlig tillægges vægt ved bedømmelsen af, om et nationalt sportsforbunds konkrete afvisning af at godkende professionelle landsholdsidrætsudøveres individuelle sponsoraftaler vedrørende sådanne mærker — således at rettighederne til en sådan mærkning fortsat tilhører forbundet — skal anses for at udgøre en restriktion for idrætsudøverens frie udveksling af tjenesteydelser i henhold til EØS-aftalens artikel 36 eller direktiv 2006/123/EF (tjenesteydelsesdirektivet)?
               
                           a)
                        
                        
                           Hvilken indflydelse vil det have på bedømmelsen, at det nationale sportsforbund allerede havde indgået en gyldig aftale med landsholdets hovedsponsor om logoeksponering af den pågældende mærkning på hjelme/hovedbeklædning? Er dette af betydning ved bedømmelsen af, om der foreligger en restriktion, eller alternativt ved bedømmelsen af, om der er objektive og tilstrækkelige grunde til afvisningen?
                        
                     Såfremt det lægges til grund, at der foreligger en restriktion, spørges:
            
         
               3.
            
            
               Kan det nationale sportsforbunds fælles retningslinjer (godkendelsesordning) for idrætsudøvernes mulige udnyttelse af mærkningen inden for rammerne af en individuel kontrakt udgøre en tilladelsesordning som omhandlet i artikel 4, stk. 6, i direktiv 2006/123/EF (tjenesteydelsesdirektivet)?
               
                           a)
                        
                        
                           Reguleres godkendelsesordningen i givet fald af artikel 9 og 10 i kapitel III — om etableringsfrihed for tjenesteydere — i forhold til en norsk statsborger, der er udtaget til landsholdet, og som er involveret i finansielle aktiviteter i forbindelse med vedkommendes deltagelse på landsholdet, idet holdet er underlagt det nationale sportsforbunds regler? Eller reguleres ordningen af artikel 16? Hvori består, alternativt, den retlige test for korrekt klassificering?
                        
                     
         
               4.
            
            
               Skal den nationale ret ved bedømmelsen af ordningens lovlighed — enten på grundlag af EØS-aftalens artikel 36 eller tjenesteydelsesdirektivets artikel 9, 10 eller 16 — alene tage forordningens bestemmelser i betragtning, eller skal den også tage hensyn til:
               
                           —
                        
                        
                           forbundets begrundelse for at beholde markedsføringsrettighederne, også henset til landsholdenes finansiering og til, hvad indtægten ellers bruges til?
                        
                     
                           —
                        
                        
                           idrætsudøverens overordnede muligheder for at deltage i en økonomisk aktivitet, herunder ret til at indgå sponsoraftaler med producenter af udstyr og andre markedsføringsaftaler?
                        
                     
                           —
                        
                        
                           spørgsmålet om, hvorvidt godkendelsesordningen eller afvisningen af at give tilladelse set i lyset af dette forekommer at være lovligt begrundet og forholdsmæssig?
                        
                     
         
               5.
            
            
               Hvilken betydning det har for legalitetsbedømmelsen, at godkendelsen af individuelle aftaler vedrørende disse mærkninger er underlagt forbundets frie skøn?
            
         
               6.
            
            
               Hvilke formkrav — hvis nogen overhovedet — gælder efter artikel 13 i direktiv 2006/123/EF eller EØS-aftalens artikel 36 for proceduren og for de afgørelser, der træffes inden for rammerne af et nationalt sportsforbunds ordning for godkendelse af individuelle markedsføringsaftaler (sponsoraftaler) for handelsmærker, og hvad er de EØS-retlige konsekvenser af, at sådanne formkrav ikke er iagttaget?